Mi perdonaran Bindo Chiurlo e i amîs de Filologjiche se mi soi permetût di cjapâ un tocut dal cjant musicât di Arturo Zardini e gambiândi il finâl de strofe.
Sì parcè che Marilenghe e je une definizion che mi va strente parcè che je une peraule cjamade di un significât aulic e leade ai afiets: la lenghe che la mari e trasmet ai fîs. Tant che pe lenghe furlane chest principi al è deventât cussì fuart che si identifiche ta cheste etichete.
Par secui e je stade cussì, ma tropis maris tal nestri passât resint no àno rot chest automatisim in non di une modernitât provincialote par sfrancjâsi des "cjadenis dal passât", rapresentadis ancje de lenghe furlane viodude come un simbul dal mont contadin?
Par spiegâmi, mi ven incuintri Pieri Pauli Pasolini che intune poesie al scriveve une des frasis che plui mi son restadis iniment: «i no plans parsè che chel mond a no'l torna pi, ma i plàns parsè che il so tornà al è finit». Une ciclicitât naturâl che par gjenerazions e veve tramandât chel mont in maniere automatiche, aromai si jere rote. E chest lu faseve vaî.
Vuê, ancje se tai nestris paîs si sint a fevelâ par furlan forsit mancul di une volte, par furtune la Cussience dal valôr de nestre identitât, che la lenghe furlane e je il so spieli plui evident (no l'unic), e sta cressint. Lu confermin lis percentuâls di adesion al insegnament de lenghe furlane a scuele, cuasi che i fîs di îr, vuê gjenitôrs che no ur è stade insegnade la "Marilenghe", no vuelin fâ il stes erôr e a domandin a lis istituzions di fâ ce che no ur àn fat lis lôr maris. Stes discors par chei di difûr che la lôr lenghe mari no je il furlan, ma che rivâts chi dispès a vuelin imparâle.
Ve alore che o scugnìn rindisi cont che nol baste afidâsi a chel automatisim che par secui al à fat in maniere di passâ la lenghe furlane di mari in fi. La domande che vuê o vin di fâsi e je "la lenghe furlane, la nestre identitât àno un valôr?" e chest valôr, mertial di lâ indevant? O vin di sielzi cun Cussience la rispueste e se cheste e je un «sì»... che tu cressis lenghe furlane!
Mi perdonaran Bindo Chiurlo e i amîs de Filologjiche se mi soi permetût di cjapâ un tocut dal cjant musicât di Arturo Zardini e gambiândi il finâl de strofe.
fur_Latn fur_Latn fur_Latn fur_Latn fur_Latn fur_Latn fur_Latn